Douglas Luiz

Douglas Luiz Soares de Paulo (s. 9. toukokuuta 1998 Rio de Janeiro) on brasilialainen jalkapalloilija, pelipaikaltaan keskikenttäpelaaja. Hän on pituudeltaan 178-senttimetrinen. Hän edustaa Englannin Valioliigassa pelaavaa Aston Villaa lainalla Italian Serie A:n Juventuksesta.

 Seurajoukkueura 
Douglas Luiz aloitti liigauransa kotimaassaan vuonna 2016 Vasco da Gaman joukkueessa, jossa pelasi 14 Série B:n ja 11 Série A:n ottelua. Kesällä 2017 englantilaisseura Manchester City osti hänet, mutta seuraavat kaksi kautta hän oli lainalla espanjalaisseura Gironassa, jossa hän pelasi 38 pääsarja La Ligan ottelua. Kesällä 2019 Aston Villa osti hänet. Kaudella 2019–2020 Luiz pelasi Valioliigan 36 ottelustaan 24:ssä täyden ajan ja teki kolme maalia, elokuussa Bournemouthia, lokakuussa Norwich Cityä ja tammikuussa Watfordia vastaan. Kaudella 2020–2021 hän pelasi 33 valioliigaottelua ja seuraavalla kaudella 34, joissa teki kaksi maalia. Kaudella 2022–2023 hän teki pelaamissaan 37 valioliigaottelussa kuusi maalia ja antoi kuusi maalisyöttöä. Kaudella 2023–2024 hän oli avauskokoonpanossa 35 valioliigaottelussa, ja teki yhdeksän sekä syötti viisi maalia. Konferenssiliigan 12 ottelussa hän antoi neljä maalisyöttöä.

Douglas Luiz siirtyi kesäkuussa 2024 Juventukseen 50 miljoonan euron siirtosummalla. Debyyttikaudellaan Juventuksessa hän pelasi 19 Serie A:n ottelua, joista vain kolme avauskokoonpanossa. Mestarien liigassa Douglas Luiz debytoi 17. syyskuuta 2024 ottelussa PSV Eindhovenia vastaan ja pelasi kaudella 2024–2025 Mestarien liigassa kuusi ottelua. Kesän 2025 seurajoukkueiden MM-kilpailuissa hän pelasi 45 minuuttia alkulohkon ensimmäisessä ottelussa Al-Ainia vastaan, mutta ei pelannut turnauksessa muissa otteluissa.

Elokuussa 2025 Douglas Luiz siirtyi englantilaisseura Nottingham Forestiin yksivuotisella lainasopimuksella. Lainasopimus velvoitti Nottingham Forestin ostamaan hänet kesällä 2026 pysyvästi tiettyjen ehtojen täyttyessä. Douglas Luiz pelasi lainakaudellaan Nottingham Forestissa kahdeksan valioliigaottelua, neljä Eurooppa-liigan ottelua, yhden FA Cupin ottelun sekä yhden Englannin liigacupin ottelun.

Tammikuussa 2026 Douglas Luiz jätti Nottingham Forestin ja siirtyi loppukauden mittaisella lainasopimuksella vanhaan seuraansa Aston Villaan. Lainasopimukseen sisältyy 25 miljoonan euron osto-optio.

 Maajoukkueura 
Douglas Luiz on pelannut Brasilian alle 20- ja alle 23-vuotiaiden maajoukkueissa. Hän oli viidessä ottelussa avauskokoonpanossa Brasilian voittaessa olympiakultaa Tokiossa 2021. Brasilian A-maajoukkueessa hän pääsi vaihtopelaajana kymmeneksi minuutiksi kentälle marraskuussa 2019 ystävyysottelussa Etelä-Koreaa vastaan. Elokuun 22. päivään 2025 mennessä hän on pelannut 18 A-maaottelua, joissa kuusi kertaa avauskokoonpanossa. Hän kuului vuoden 2021 Copa Américassa Brasilian hopeamitalijoukkueeseen ja pelasi avauskokoonpanossa viimeisen alkulohko-ottelun Ecuadoria vastaan sekä tuli vaihdosta kentälle Perua vastaan pelatun välieräottelun lopussa. Hän on pelannut kahdeksan MM-karsintaottelua.

 Yksityiselämä 
Douglas Luiz seurusteli vuosina 2021–2022 ja 2024–2025 jalkapalloilija Alisha Lehmannin kanssa. He siirtyivät Aston Villasta Juventukseen samanaikaisesti kesällä 2024.

 Lähteet 

 Aiheesta muualla 


Luokka:Brasilialaiset jalkapalloilijat
Luokka:Brasilialaiset olympiavoittajat
Luokka:Vuonna 1998 syntyneet
Luokka:Elävät henkilöt